วิกิพีเดีย:เสนอชื่อเพื่อเป็นผู้ดูแล/พุทธามาตย์

เหตุผลในการเสนอ: 
คุณพุทธามาตย์ร่วมสร้างสรรค์บทความในวิกิพีเดียไทยอย่างต่อเนื่องมาเกือบสามปีแล้ว (ตั้งแต่ 09:21, 13 พฤษภาคม 2552) มีผลงานต่อเนื่องและมีความตั้งใจดีที่จะช่วยพัฒนาวิกิพีเดีย ปัจจุบันคุณ พุทธามาตย์ มีจำนวนการแก้ไขกว่า 1,380  ครั้ง แม้ปริมาณดูไม่มากนักแต่มีคุณภาพและมีความต่อเนื่อง
ต่อข้อถามที่ว่า "วิกิพีเดียไทยมีแอดมินมากเกินไปแล้วหรือเปล่า" ความเห็นส่วนตัวของผมคือ จำนวนแอดมินอาจดูมาก แต่ทุกคนเป็นอาสาสมัคร มีเวลาให้กับวิกิพีเดียไทยได้จำกัด  ทำให้บริการผู้ใช้ในด้านต่างๆ ยังไม่ทั่วถึงเท่าที่ควร บางเรื่องก็ค้างคาเป็นสัปดาห์ เป็นเดือน ไม่มีใครมาดูแลจัดการ การมีแอดมินเพิ่มอีกสักคนหรือหลายๆ คน ผมคิดว่าไม่เสียหาย แต่จะช่วยแบ่งเบาภาระงานไปได้ 
ต่อข้อถามที่ว่า "คนเขียนบทความเกี่ยวกับศาสนาควรจะเป็นแอดมินไหม" อยากให้ทุกคนเปิดใจให้กว้าง ถ้าเขียนอย่างเป็นสารานุกรม บทความไม่ว่าสาขาไหนๆ ก็มีศักดิ์และสิทธิ์เท่ากัน ผมเชื่อว่าการเพิ่มผู้มีความรู้ในสาขาที่ต่างออกไปมาเป็นผู้ดูแลวิกิพีเดียภาษาไทยจะทำให้ชุมชนมีความแข็งแกร่งทางวิชาการมากขึ้น นอกจากนี้ สิ่งที่น่าชื่นชมคือคุณพุทธามาตย์เขียนบทความเกี่ยวกับหลากหลายความเชื่อ และมีใจเปิดกว้างในการอภิปรายกับผู้อื่น โดยเฉพาะเรื่องเทคนิคและคำศัพท์ที่ซับซ้อน
ด้วยเหตุผลประการทั้งปวงที่ยกมา จึงขอสนับสนุนคุณพุทธามาตย์ เป็นผู้ดูแลระบบวิกิพีเดียไทยครับ และขอเปิดให้ถามคำถามและโหวตกันได้เป็นเวลาสองสัปดาห์นับแต่ 13:40, 16 เมษายน 2555 (ICT) เป็นต้นไป
--taweethaも (พูดคุย) 10:10, 4 เมษายน 2555 (ICT)

**คำถามต่อผู้ถูกเสนอชื่อ**

**คำถามตามระเบียบการใหม่ **
# ผู้ที่ถูกเสนอชื่อต้องตอบคำถามทุกข้อด้านล่าง ก่อนมีการถามคำถามเพิ่มเติม
#* (ก) เมื่อได้รับเลือกเป็นผู้ดูแลระบบแล้ว คุณตั้งใจจะมีส่วนร่วมในด้านใดบ้าง
#*ตอบ เนื่องจากผมมีความสามารถทาง IT จำกัด จึงอาจมีส่วนร่วมได้เฉพาะในด้านที่ผมถนัด คือการพัฒนาบทความต่าง ๆ โดยเฉพาะอย่างยิ่งบทความที่เกี่ยวกับสังคมศาสตร์และมนุษยศาสตร์ ให้มีคุณภาพตามนโยบายของวิกิพีเดีย โดยการแก้คำศัพท์บัญญัติ ปรับเนื้อหาทันสมัย ให้ข้อมูลที่ตรงกับข้อเท็จจริงในหลาย ๆ ด้าน นอกจากนี้ผมจะร่วมแสดงความคิดเห็นและออกเสียงโหวตในกิจกรรมหรือประเด็นต่าง ๆ ในวิกิเท่าที่จะทำได้ --พุทธามาตย์ (พูดคุย) 16:11, 15 เมษายน 2555 (ICT)
#* (ข) คุณคิดว่าผลงานที่ดีที่สุดในวิกิพีเดียของคุณคืออะไร เพราะเหตุใด
#* ตอบ ผลงานที่ผมเห็นว่าดีที่สุดที่ได้ทำให้กับวิกิพีเดียไทย คือการแก้ไขศัพท์บัญญัติต่าง ๆ ในบทความด้านมนุษยศาสตร์และสังคมศาสตร์ 
## ผมตั้งใจจะทำวิกิพีเดียไทยให้เป็นสารานุกรมวิชาการ น่าเชื่อถือ และนำไปใช้อ้างอิงได้ ซึ่งหนึ่งในองค์ประกอบที่สำคัญที่สุดคือการเลือกใช้ศัพท์ที่ถูกต้อง วิกิพีเดียไทยมีนโยบายชัดเจนอยู่แล้วในการใช้ศัพท์ ดังระบุในวิกิพีเดีย:หลักการตั้งชื่อบทความ ว่าให้ยึดตามศัพท์ที่ราชบัณฑิตยสถานได้บัญญัติไว้ แม้ว่าในนโยบายดังกล่าวไม่ได้ระบุว่าต้องยึดเอกสารราชการอื่น ๆ ด้วย แต่ผู้ใช้วิกิพีเดียก็ยึดถือราชกิจจานุเบกษาเป็นอีกบรรทัดฐานหนึ่ง แต่เอกสารศัพท์บัญญัติเหล่านี้ไม่ได้รวบรวมไว้สมบูรณ์ในที่แห่งเดียว ต้องอาศัยผู้ใช้ช่วยกันค้นคว้าแล้วนำมาเสนอพร้อมอ้างอิงต่อไป
## ด้วยความสนใจเรื่องมนุษยศาสตร์และสังคมศาสตร์ โดยเฉพาะในสาขาศาสนศึกษาและประวัติศาสตร์ ผมจึงได้ศึกษาศัพท์เทคนิคของสาขาวิชาเหล่านี้ทั้งจากตำราของราชบัณฑิตยสถาน ประกาศราชการ และตำราต่าง ๆ จนเข้าใจและได้ดำเนินการแก้ศัพท์ต่อเนื่องมาจนปัจจุบัน ศัพท์บัญญัติที่ผมค้นพบและเริ่มนำมาใช้ในวิกิ ที่สำคัญคือ คำว่า (1) bishop แปลว่า มุขนายก (2)  duke ทับศัพท์ว่า ดยุก/ดุ๊ก และ (3) angel แปลว่า ทูตสวรรค์ (4) prince/princess ในต่างประเทศไม่ว่าชั้นใด ให้เรียกว่า เจ้าชาย/เจ้าหญิง ... แต่ในวิกิช่วงก่อนที่ผมจะเข้ามาทำงาน มีการเรียกว่า bishop ว่าสังฆราช ทับศัพท์ duke ว่าดยุค แปล angel ว่า เทวดา และใช้สกุลยศ “เจ้าฟ้า” กับเจ้านายต่างประเทศอยู่ทั่ววิกิ ในช่วง 1 ปีกว่าที่ผ่านมา ผมทยอยแก้ศัพท์เหล่านี้ แม้หลายบทความจะยังไม่ได้แก้ในเนื้อหา แต่การเปลี่ยนชื่อบทความไปก่อนก็ทำให้ผู้ที่เข้ามาอ่านพอได้รู้ศัพท์ที่ถูกโดยเบื้องต้นแล้ว นอกจาก 3 ศัพท์นี้ ยังมีศัพท์บัญญัติอีกจำนวนมากซึ่งผมได้เริ่มสร้างเป็นบทความไว้ เพื่อให้ผู้ใช้ท่านอื่น ๆ ได้ใช้เป็นแนวทางในการใช้ศัพท์ที่ถูกต้องในบทความที่ตนกำลังทำ--พุทธามาตย์ (พูดคุย) 16:11, 15 เมษายน 2555 (ICT)
#* (ค) ในอดีต คุณเคยพิพาทกับผู้ใช้คนอื่นจนคุณรู้สึกเครียดหรือไม่ คุณมีวิธีรับมืออย่างไร และคิดว่าจะรับมือกับการพิพาทในอนาคตอย่างไร
#*ตอบ เดี๋ยวนี้พิพาทกับใครก็ไม่เครียดครับ แต่เมื่อก่อนมีก็บ้าง ตอนพิพาทกับคุณ ผู้ใช้:Mattis คุณ ผู้ใช้:Rattakorn c และคุณ ผู้ใช้:Clumsy ประเด็นก็มีอยู่เรื่องเดียวคือการใช้ศัพท์ศาสนาคริสต์ คุณ Mattis มักใช้ศัพท์ที่บัญญัติขึ้นเอง คุณ Rattakorn c ชอบใช้ศัพท์คาทอลิก ส่วนคุณ Clumsy ยึดตามศัพท์ในคัมภีร์ไบเบิลไทยและราชบัณฑิตยสถาน (แต่คนละตำรากับของผม) เมื่อผมชี้แจงแนวทางการใช้ศัพท์ที่ยึดตามราชบัณฑิตยสถานและราชการไทยเป็นอันดับหนึ่ง ถ้าไม่มีจึงค่อยยึดตามแหล่งอื่น ๆ เป็นอันดับรอง ๆ ไป ผู้ใช้ทั้งสามท่านนี้ก็ไม่โต้แย้งอะไร ทุกวันนี้ทั้งสามท่านนี้ห่างหายจากวิกิไปแล้ว เหลือผมจัดการบทความประเภทนี้อยู่คนเดียว เลยไม่มีปัญหาอะไร ต่อไปถ้ามีผู้ใช้ใดไม่เข้าใจแนวทางของผม ผมก็จะชี้แจ้งในแบบเดียวกัน เพราะในวิกิก็มีนโยบายที่ผู้ใช้ทุกคนต้องยึดเป็นหลักอยู่แล้ว--พุทธามาตย์ (พูดคุย) 16:11, 15 เมษายน 2555 (ICT)
#* (ง) คุณคิดว่าการบล็อกผู้ใช้กับการล็อกบทความมีวัตถุประสงค์อย่างไร
#* ตอบ โดยเบื้องต้นผมเห็นว่าผู้ใช้ทุกท่านมีสิทธิและเสรีภาพในการแก้ไขบทความใด ๆ ในวิกิพีเดีย แต่ต้องเป็นไปเพื่อการสร้างสรรค์และเพิ่มคุณภาพของบทความตามนโยบายของวิกิ ถ้าผู้ใช้ใดที่เข้ามาแก้ไขบทความโดยมิได้ปฏิบัติตามนโยบายนี้ควรถูกตักเตือน ถ้ายังไม่ยุติการก่อกวนก็จำเป็นต้องบล็อกผู้ใช้หรือบทความนั้น ทั้งนี้ ไม่ใช่การปิดกั้นเสรีภาพ แต่เป็นการปกป้องคุ้มครองสิทธิเสรีภาพของสาธารณชนที่จะได้เข้าถึงบทความที่มีคุณภาพจากสารานุกรมเสรีแห่งนี้--พุทธามาตย์ (พูดคุย) 16:11, 15 เมษายน 2555 (ICT)
# ผู้ที่ถูกเสนอชื่อนั้นนำเสนอผลงานที่โดดเด่นของตนเอง ซึ่งอาจเป็นด้านบทความ การอภิปราย หรือบทบาทอย่างอื่น
#*ตอบ ผลงานของผมที่ทำในวิกิพีเดียแล้วโดดเด่นที่สุดมีอยู่ 2 อย่าง คือการแก้ศัพท์และสร้างบทความศาสนา
## การแก้ศัพท์ต่าง ๆ ผมได้ยึดตามวิกิพีเดีย:หลักการตั้งชื่อบทความ ทำให้ปัจจุบันนี้ผมได้เปลี่ยนชื่อบทความไปจำนวนมาก (เท่าไรไม่ทราบ แต่น่าจะเกือบร้อยบทความ) ซึ่งครอบคลุมทั้งด้านศาสนา ศิลปะ รัฐศาสตร์ เป็นต้น
## บทความสำคัญที่ผมเริ่มสร้างมีทั้งที่มาจากการแปลจากวิกิอังกฤษ และบทความที่ผมค้นคว้าเรียบเรียงข้อมูลเอง บทความแปล เช่น นักพรตหญิง ไฟรอาร์ พระวิญญาณบริสุทธิ์ เป็นต้น และบทความที่เรียบเรียงจากการค้นคว้าด้วยตนเอง เช่น บาทหลวง มุขนายก โรมันคาทอลิกในประเทศไทย 
## บทความเหล่านี้ผมใช้แหล่งข้อมูลที่เป็นวิชาการและหลากหลายเป็นข้อมูลอ้างอิง ทุกบทความผมระมัดระวังการใช้ศัพท์บัญญัติมาก และใช้สำนวนภาษาแบบไทย ทำให้เข้าใจง่าย (แต่บางบทความยากโดยเนื้อหาอยู่แล้ว)--พุทธามาตย์ (พูดคุย) 16:11, 15 เมษายน 2555 (ICT)

**คำถามจากชุมชนวิกิพีเดียภาษาไทย**
# วิกิพีเดียภาษาไทยในอุดมคติของคุณพุทธามาตย์ เป็นของใคร ดำเนินการโดยใคร และมีไว้เพื่ออะไร  วิกิพีเดียภาษาไทยในปัจจุบันมีเจ้าของ ผู้ดำเนินการ และวัตถุประสงค์ตรงตามอุดมคติของคุณพุทธามาตย์หรือไม่ เพราะเหตุใด --taweethaも (พูดคุย) 13:53, 16 เมษายน 2555 (ICT)
#*ตอบ โดยหลักการและอุดมคติของผม วิกิพีเดียสามารถดำเนินการได้โดยบุคคลทั่วไป เพื่อให้ความรู้แก่บุคคลทั่วไปได้อย่างเสรี แต่เฉพาะผู้ลงทะเบียนเป็นผู้ใช้ที่ถือเป็นเจ้าของร่วมของวิกิ เพราะเมื่อได้ลงทะเบียนแล้วก็เท่ากับแสดงเจตจำนงอย่างเป็นทางการที่จะร่วมพัฒนาบทความทั้งหลายในวิกิพีเดียให้มีคุณภาพ สามารถปรับแก้เนื้อหา เปลี่ยนชื่อบทความได้ด้วยตนเอง (ในบทความที่ไม่ถูกล็อก)  ซึ่งในปัจจุบันเท่าที่ผมเห็น ผมคิดว่าบรรดาผู้ใช้ที่มีประสบการณ์ก็ได้ทำหน้าที่ตามหลักการและวัตถุประสงค์นั้นเป็นอย่างดี บทความที่สำคัญหลายบทความ (เช่น บรรดาบทความคุณภาพ) มีเนื้อหาน่าเชื่อถือ ทันสมัย ส่วนผู้ใช้มือใหม่ที่ไม่ค่อยเข้าใจแนวทางการทำงานในวิกิก็อาจสร้างปัญหาได้โดยรู้เท่าไม่ถึงการณ์ แต่ผมไม่หนักใจ การเป็นสื่อเสรีย่อมมีปัญหานี้เป็นธรรมดา เพียงแต่ผู้ใช้ที่มีประสบการณ์ต้องช่วยกันแนะนำก็จะรักษาและพัฒนาคุณภาพของวิกิได้ --พุทธามาตย์ (พูดคุย) 15:28, 18 เมษายน 2555 (ICT)
# คุณคิดว่าวิกิมีเดียประเทศไทยและกิจกรรมนอกเว็บโครงการของวิกิมีเดีย มีประโยชน์ มีความจำเป็นหรือไม่ อย่างไร ต่อการเติบโตของวิกิพีเดียภาษาไทย --taweethaも (พูดคุย) 13:57, 16 เมษายน 2555 (ICT)
#*ตอบ ผมคิดว่าจำเป็นและมีประโยชน์มากครับ การให้ผู้ใช้วิกิพีเดียได้ติดต่อสื่อสารกันเพื่อทำกิจกรรมนอกเว็บ จะทำให้บุคคลภายนอกรู้จักและเห็นความสำคัญของวิกิพีเดียมากขึ้นในหลาย ๆ ด้าน ผู้ใช้อินเทอร์เน็ตปัจจุบันก็รู้จักวิกิกันในฐานะสารานุกรมเสรี แต่การเข้ามามีบทบาทร่วมพัฒนาบทความอาจยังน้อย การประชาสัมพันธ์ผ่านกิจกรรมต่าง ๆ จะทำให้วิกิพีเดียไทยเติบโตขึ้นแน่ครับ --พุทธามาตย์ (พูดคุย) 15:28, 18 เมษายน 2555 (ICT)
# จากพิเศษ:สถิติมีตัวเลขมากมาย คุณพุทธามาตย์ตีความตัวเลขเหล่านั้นว่าอย่างไร และพอใจกับมันหรือไม่ --taweethaも (พูดคุย) 14:47, 16 เมษายน 2555 (ICT)
#*ตอบ ผมสนใจตัวเลขจำนวนบทความและจำนวนผู้ใช้ที่ยังแก้ไขอยู่ บทคิดว่าบทความในวิกิไทยมีค่อนข้างน้อย ผู้ใช้ก็มีน้อย ผู้ใช้แต่ละท่านพัฒนาบทความได้จำกัดเพราะความรู้ของมนุษย์เองแต่ละคนก็มีจำกัด แต่ผู้เล่นอินเทอร์เน็ตปัจจุบันยังต้องการเข้าถึงข้อมูลมากขึ้นเรื่อย ๆ ผมอยากเห็นคนเข้ามามีส่วนร่วมสร้างสรรค์และพัฒนาบทความให้มากกว่านี้ครับ --พุทธามาตย์ (พูดคุย) 15:28, 18 เมษายน 2555 (ICT)
# ในส่วนของการลบบทความ การบล็อกผู้ใช้ การล็อกหน้าที่สำคัญ การจัดการกับหุ่นเชิด และ การจัดการกับการก่อกวน คุณจะมีแนวทางในการจัดการเรื่องเหล่านี้อย่างไรครับ --Panyatham  09:55, 17 เมษายน 2555 (ICT)
#*ตอบ สำหรับผมการลบบทความควรทำกับบทความที่มีเนื้อหาส่วนใหญ่ละเมิดลิขสิทธิ์ หรือไม่ใช่บทความทางวิชาการ การบล็อกผู้ใช้ควรทำกับผู้ใช้ที่มีพฤติกรรมก่อกวนร้ายแรงหลายครั้ง (เช่น ใช้คำหยาบ ลงข้อมูลอันเป็นการชวนเชื่อ ไม่เป็นวิชาการ) ในวิกิไม่ควรมีหุ่นเชิด ผู้ใช้ควรใช้ชื่อบัญชีเดียวเพื่อความบริสุทธิ์ใจในการทำงาน (เว้นแต่จะเป็นชื่อบัญชีที่ติดมากับวิกิอังกฤษ) ผู้ใช้ใดเป็นหุ่นเชิดควรถูกบล็อกไม่ให้ทำงานในวิกิ การก่อกวนที่ทราบชัดว่าเป็นทำด้วยความไม่หวังดี (ไม่ใช่เพราะรู้เท่าไม่ถึงการณ์) ให้บล็อกผู้ก่อกวนเสียระยะหนึ่งตามแต่สมควร แต่ผมไม่เห็นด้วยกับการบล็อกตลอดกาล เพราะดูเป็นการลิดรอนเสรีภาพมากไป --พุทธามาตย์ (พูดคุย) 15:28, 18 เมษายน 2555 (ICT)
# หลังจากที่ได้เป็นแอดมินแล้ว จะมีวิธีการบริหารจัดการวิกิพีเดียไทยอย่างไร และจะมีวิธีกำจัดการก่อกวนที่มีเพิ่มขึ้นทุกวี่ทุกวันอย่างไร --Ken-Z! 25px Talk I hate Grean & Vandalism on Wikipedia ! 16:30, 17 เมษายน 2555 (ICT)
#*ตอบ ถ้าผมได้เป็นแอดมินก็จะพัฒนาบทความต่าง ๆ เช่นที่เคยทำมาแต่แรก คือแก้ไขข้อมูลต่าง ๆ ให้เป็นวิชาการ ลบบทความที่จับได้ว่าละเมิดลิขสิทธิ์ และบล็อกผู้ใช้ที่มีพฤติกรรมก่อกวนซ้ำ ๆ และล็อกบทความที่ถูกก่อกวนนั้นสักระยะหนึ่ง ผมคิดว่าผมทำได้และควรทำเพียงเท่านี้ เพื่อไม่ให้กระทบต่อเสรีภาพในการพัฒนาบทความโดยผู้ใช้อื่น ๆ --พุทธามาตย์ (พูดคุย) 15:28, 18 เมษายน 2555 (ICT)
# เนื่องจากเมื่อไม่นานมานี้มีการปรับปรุงนโยบายว่าด้วยการสิ้นสภาพของผู้ดูแลระบบ โดยกำหนดระยะเวลาว่าด้วยการสิ้นสภาพเพราะเหตุว่างเว้น (Inactivity) ให้ชัดเจนยิ่งขึ้น ดังนั้น
## คุณพุทธามาตย์มีเวลามากน้อยเพียงใดต่อการเข้ามาดูแลวิกิพีเดีย หลังจากได้เป็นผู้ดูแลระบบแล้ว
## อยากให้คุณพุทธามาตย์แสดงความเห็นว่า นโยบายว่าด้วยการสิ้นสภาพของผู้ดูแลระบบ เฉพาะในส่วนว่าด้วยเหตุว่างเว้นจากวิกิพีเดีย มีความเหมาะสมต่อสภาพปัจจุบันแล้วหรือไม่ อย่างไร --∫G′(∞)dx 15:37, 18 เมษายน 2555 (ICT)
#*ตอบ 1. ตั้งแต่วันที่ 27 เม.ย. นี้เป็นต้นไป ผมจะให้เวลากับวิกิพีเดียได้ตั้งแต่วัน จ. - ส. เวลาประมาณ 8:30-17:00 น. เว้นแต่จะติดธุระ ซึ่งธุระนั้นก็ไม่ค่อยแน่นอน แล้วแต่จะมีงาน (ทางโลก) เข้ามา
#* 2. สำหรับ นโยบายว่าด้วยการสิ้นสภาพของผู้ดูแลระบบ เกี่ยวกับการว่างเว้นจากวิกิพีเดีย ผมคิดว่าการแก้ไข 50 ครั้งดูน้อยเกินไปสำหรับความรับผิดชอบระดับผู้ดูแล น่าจะไม่ต่ำกว่า 75 ครั้ง แต่ประเด็นอื่น ๆ เช่น ให้โอกาสผู้ดูแลได้อธิบายเหตุผล มี คอต. กลั่นกรองการร้องเรียน ผมก็เห็นว่าเหมาะสมและรัดกุมดีแล้วครับ  --พุทธามาตย์ (พูดคุย) 16:11, 19 เมษายน 2555 (ICT)

**สนับสนุน**
#  — lux2545 พูดคุย 14:53, 17 เมษายน 2555 (ICT)
#  เนื่องจากคุณ พุทธามาตย์ มีความจริงใจที่จะทำงานจริง แม้จะมีความสามารถทาง IT จำกัดก็ตาม และ ยังเป็นผู้ใช้ที่มีความรู้อยู่พอสมควร จึงคิดว่าน่าจะสามารถพัฒนาวิกิพีเดียไทยให้ได้ครับ --Panyatham  20:59, 18 เมษายน 2555 (ICT)
#  --浓宝努 21:58, 20 เมษายน 2555 (ICT)
#  --∫G′(∞)dx 22:42, 20 เมษายน 2555 (ICT)
#  --Lerdsuwa (พูดคุย) 00:02, 21 เมษายน 2555 (ICT)
#   แม้จะมีความสามารถจำกัดในด้านเทคนิคของ MediaWiki แต่ก็ค่อยๆเรียนรู้เพิ่มเติมได้ครับ แต่ผมขอให้คุณพุทธามาตย์มีส่วนร่วมในชุมชนมากขึ้น (ถ้าไม่ติดอะไรสำคัญจริงๆ) --N.M. (พูดคุย) 21:26, 25 เมษายน 2555 (ICT)
# --Aristitleism (พูดคุย) 19:36, 26 เมษายน 2555 (ICT)

**เป็นกลาง**
#  -- Pao20122 (พูดคุย) 10:08, 17 เมษายน 2555 (ICT)
#  -- ถ้ามีการดูแเลเรื่องศาสนาควรจะมีผู้เชี่ยวชาญในศาสนานั้นๆด้วยจะดีมากครับ และก็ยึดหลักในความเป็นกลางด้วย สำหรับผู้ดูแลที่ท่านเสนอตั้งมานั้น ดูแลเรื่องพุทธศาสนาจะเป็นการสมควรอย่างยิ่งครับ Pond101038 (พูดคุย) 15:25, 17 เมษายน 2555 (ICT)
#  -- ในความเป็นจริง เห็นด้วยตั้งแต่วันแรกที่มีการทาบทาม เนื่องจากหลังมีการเสนอชื่อแล้วพบว่าผู้ถูกเสนอชื่ออาจไม่มีเวลาเพียงพอสำหรับการดูแลวิกิพีเดีย (ดูจากการตอบคำถาม ใช้เวลาประมาณ 10 วัน ไม่นับคำถามส่วนตัว) อีกทั้งคุณพุทธามาตย์ก็มิได้เชี่ยวชาญทางด้านเทคนิค (ไม่จำเป็นต่อการเป็นผู้ดูแล ซึ่งสามารถทำอย่างอื่นได้ เช่น ลบ ล็อก บทความ หรือสกัดกั้นผู้ใช้ เป็นต้น) จุดแข็งของคุณพุทธามาตย์ คือ การสร้างบทความที่มีคุณภาพ (สังเกตุได้จากทุกบทความมีการแก้ไขน้อยมาก นั่นหมายถึงมีความเสถียรสูงมาก) ปัจจัยที่ทำให้ผมไม่อาจสนับสนุนคุณพุทธามาตย์ได้คือเรื่องเวลา การติดตามความเปลี่ยนแปลงอยู่เสมอมีความจำเป็นต่อการพัฒนาวิกิพีเดียไทย ส่วนการสร้างสรรค์บทความดีๆ นั้น แม้ไม่ได้เป็นผู้ดูแลก็สามารถทำได้อยู่แล้ว ดังนั้นการมีหรือไม่มีคุณพุทธามาตย์เป็นผู้ดูแลจึงไม่น่าจะมีผลในทางใดทางหนึ่งต่อวิกิพีเดียไทย จึงขอเป็นกลางไว้ และไม่มีความเห็นคัดค้านหากจะแต่งตั้งให้เป็นผู้ดูแล --Sasakubo1717 (พูดคุย) 01:41, 18 เมษายน 2555 (ICT)
#  --พุทธามาตย์ (พูดคุย) 15:28, 18 เมษายน 2555 (ICT) ในฐานะเป็นผู้ถูกเสนอชื่อผมขอเป็นกลางครับ และไม่ว่าผลจะเป็นเช่นไร ก็จะทำงานช่วยเหลือและพัฒนาวิกิไทยต่อไปเช่นเดิมครับ 
#* ความเห็น ผู้ถูกเสนอชื่อและผู้เสนอชื่อไม่อาจแสดงความเห็นใด ๆ ที่อาจมีผลต่อการพิจารณาได้ครับ เป็นต้นว่าสนับสนุน คัดค้าน หรือแม้แต่เป็นกลางก็ดี ผมขออนุญาตขีดคร่อมเพื่อแสดงว่าคะแนนนี้ไม่สามารถนับได้นะครับ --∫G′(∞)dx 15:33, 18 เมษายน 2555 (ICT)
#** อ้อ เข้าใจแล้วครับ --พุทธามาตย์ (พูดคุย) 15:36, 18 เมษายน 2555 (ICT)
#  -- Mda 21:49, 22 เมษายน 2555 (ICT)
#  --Nakare† 19:30, 26 เมษายน 2555 (ICT)
# --Azoma  
พูดคุย 11:01, 28 เมษายน 2555 (ICT)
#  --Ken-Z! | Talk I hate Grean & Vandalism on Wikipedia ! 19:04, 30 เมษายน 2555 (ICT)

**คัดค้าน**
#
#